### Zmluva o dielo KD-MKP

(ďalej len „ZoD“)

Uzatvorená medzi objednávateľom a zhotoviteľom podľa § 536 a nasl. z.č. 513/1991 Zb. Obchodného zákonníka v platnom znení

Čl. 1. Zmluvné strany

**Objednávateľ:** **Obec Košecké Podhradie**

Sídlo: Košecké Podhradie 359, 018 31 Košecké Podhradie

Zastúpený: Bc. Rastislav Čepák

IČO: 00317870

DIČ: 2020610988

Bankové spojenie: Prima banka Slovensko, a.s.

Číslo účtu: SK31 5600 0000 0044 7916 3001

Číslo.tel.: 0908 753 544

E-mail: starosta@koseckepodhradie.sk

(ďalej len „objednávateľ“)

**Zhotoviteľ**

Obchodné meno:

Sídlo:

V zastúpení:

Bankové spojenie:

Číslo účtu:

IČO:

DIČ:

Zástupca vo veciach technických:

Č.tel./fax:

Zapísaný v:

(ďalej len „zhotoviteľ“)

**Preambula**

Táto zmluva sa uzatvára ako výsledok obstarávania, v zmysle §56 zákona 343/2015 Z.z. v platnom znení o verejnom obstarávaní a o zmene doplnení niektorých zákonov (ďalej len „zákon o verejnom obstarávaní“). Objednávateľ na obstaranie predmetu tejto zmluvy použil postup verejného obstarávania podľa § 117 zákona č. 343/2015 Z.z Z. z. -zadávanie zákaziek s nízkymi hodnotami.

Zhotoviteľ potvrdzuje, že sa v plnom rozsahu oboznámil s rozsahom a povahou diela, že sú mu známe technické, kvalitatívne a iné podmienky súvisiace s realizáciou diela, že vie zabezpečiť všetky požadované materiály a výrobky alebo ich ekvivalentné náhrady a že disponuje takými kapacitami a odbornými znalosťami, ktoré sú k vedeniu diela v dohodnutej lehote potrebné.

**Čl. 2. Predmet zmluvy**

2.1  **Názov stavby: Stavebné úpravy KD- MKP s.č. 116**

2.2 Zhotoviteľ sa zaväzuje, že za podmienok dohodnutých touto zmluvou vykoná pre objednávateľa stavbu v zmysle predloženej ponuky a oceneného výkazu výmer v súlade s projektovou dokumentáciou. Objednávateľ sa zaväzuje vykonané dielo prevziať a zaplatiť zhotoviteľovi dohodnutú cenu.

2.3 Zhotoviteľ prevzal od objednávateľa výzvu na predloženie ponuky s príslušnými prílohami, na základe ktorých predložil objednávateľovi cenovú ponuku na celé zabezpečenie predmetu diela.

2.4 Zhotoviteľ sa zaväzuje, že predmet zmluvy ako celok neodovzdá na realizáciu tretej osobe.

2.5 Zhotoviteľ prehlasuje, že:

- sa oboznámil s výkazom výmer, ktorý zaistil objednávateľovi iný zhotoviteľ a tvorí nedeliteľnú prílohu zadávania zákazky,

- na základe predloženého výkazu výmer a PD bola vypracovaná cenová ponuka na realizáciu diela.

2.6 Zhotoviteľ uvedený v tejto ZoD súčasne prehlasuje, že z jeho viny nedôjde k úprave takto oceneného výkazu výmer.

2.7 Zhotoviteľ bude uskutočňovať práce súvisiace s predmetom zmluvy v súlade s technologickými postupmi a pri dodržaní platných legislatívnych úprav o ochrane životného prostredia, bezpečnosti práce a pod..

2.7 Akékoľvek zmeny pri vykonávaní diela podliehajú vzájomnému písomnému odsúhlaseniu účastníkov zmluvy.

2.8 Súčasťou rozsahu plnenia je aktívne spolupôsobenie a koordinácia povereného zástupcu zhotoviteľa s objednávateľom.

2.9 Zhotoviteľ sa zaväzuje realizovať celé dielo na vlastnú zodpovednosť, na svoje náklady a na svoje nebezpečie a vo vlastnom mene.

2.10 **Objednávateľ si vyhradzuje právo realizovať stavebné práce aj po častiach (etapách) v závislosti na získaných finančných prostriedkoch.**

## Čl. 3. Lehota plnenia

3.1 **Zhotoviteľ sa zaväzuje zrealizovať dielo v dohodnutom čase:**

Termín začatia prác: dňom odovzdania a prevzatia staveniska Zhotoviteľom.

Odovzdanie staveniska: do 7 dní odo dňa doručenia písomnej výzvy objednávateľa na prevzatie staveniska

zhotoviteľom s tým, že zmluvné strany sa zaväzujú vykonať písomný zápis z odovzdania a prevzatia staveniska pre každú etapu samostatne.

Termín ukončenia vykonávania diela: každú etapu je nutné dokončiť **do 2 mesiacov od odovzdania a prevzatia staveniska zhotoviteľom.**

**V prípade disponovania finančnými prostriedkami na celé dielo požaduje objednávateľ jeho realizáciu v termíne do 2 mesiacov odo dňa odovzdania a prevzatia staveniska zhotoviteľom.**

3.2 Zhotoviteľ je povinný ihneď písomne oboznámiť objednávateľa o vzniku akejkoľvek udalosti, ktorá sťažuje zhotovenie diela s dôsledkom hroziaceho omeškania lehôt plnenia prác.

3.3 Zhotoviteľ splní svoju povinnosť podľa tejto zmluvy riadnym ukončením a odovzdaním diela objednávateľovi v dohodnutom termíne, o čom bude zmluvnými stranami vyhotovený a podpísaný zápis na mieste realizácie prác. Konštrukcie, ktoré budú v priebehu výstavby pri ďalšej činnosti zhotoviteľa zakryté, odovzdá zhotoviteľ objednávateľovi v priebehu výstavby, a to formou zápisu v  stavebnom denníku potvrdeným podpisom objednávateľa. Okrem obvyklých preberacích podmienok zhotoviteľ bude dokumentovať kvalitu odovzdaných prác, správami o predpísaných skúškach, doloženými atestami alebo certifikátmi zhotoviteľom zabudovaných výrobkov a tieto kompletne predloží objednávateľovi pri preberacom konaní stavby.

**Čl. 4. Cena diela**

4.1 Zmluvná cena je stanovená v zmysle zákona NR SR č. 18/1996 Z .z. o cenách v znení neskorších predpisov. Považuje sa za cenu maximálnu platnú počas doby trvania zmluvy okrem prípadov uvedených v bode 4.5. Cena je uvedená v členení:

4.1.1 a. cena bez DPH ...................... *(doplní zhotoviteľ)*

4.1.2 a. cena s DPH ...................... *(doplní zhotoviteľ)*

slovom ...................... *(doplní zhotoviteľ)*

4.2 Zmluvná cena bude vyjadrená  v eurách na dve desatinné miesta a bude platná počas trvania zmluvy.

4.3 Zmluvná cena je stanovená na základe oceneného výkazu výmer (rozpočtu), ktorý je neoddeliteľnou časťou tejto zmluvy.

4.4 Práce, ktoré zhotoviteľ vykoná odchylne od oceneného výkazu výmer, alebo bez príkazu objednávateľa, nebudú objednávateľom uhradené.

4.5 K zmene ceny môže dôjsť v prípade:

4.5.1 zmeny sadzby DPH a iných administratívnych opatrení štátu,

4.5.2 nevykonania niektorých prác, resp. činnosti uvedených v ocenenom výkaze výmer zo strany zhotoviteľa, ak sa tieto ukážu v priebehu prác ako nepotrebné,

4.5.3 vykonania niektorých prác, resp. činnosti neuvedených v ocenenom výkaze výmer zo strany zhotoviteľa, ak sa tieto ukážu v priebehu prác ako potrebné a objednávateľ ich bude písomne požadovať.

4.6 Ostatné zmeny ceny nie sú prípustné.

4.7 Do ceny diela sú zarátané všetky pomocné, zabezpečovacie, prípravné práce (napr. vybudovanie a vypratanie

staveniska) ako aj odovzdanie dokladov ku kolaudácii stavby / PD skutočného vyhotovenia stavby, porealizačné zameranie stavby, doklad o likvidácii odpadov, atresty a skúšky realizované počas stavby a pred odovzdaním diela, zápis o odovzdaní a prevzatí diela, stavebný denník, fotodokumentácia realizácie stavby na CD/.

4.8 Zhotoviteľ sa neodvolateľne zaväzuje, že vykoná zmluvné práce a prijme riziká realizácie v rámci tejto zmluvy za zmluvnú cenu.

4.9 V cene diela sú zohľadnené všetky sťažené podmienky realizácie diela .

4.10 Jednotkové ceny jednotlivých položiek sú pevné a nerevidovateľné, tak ako sú uvedené v ponuke uchádzača.

4.11 Zhotoviteľ sa nemôže odvolávať na svoje chyby, omyly alebo akúkoľvek inú príčinu za účelom zvýšenia ceny.

4.12 Práce, ktoré zhotoviteľ vykoná odchylne od predloženého výkazu výmer alebo bez príkazu objednávateľa, nebudú objednávateľom uhradené.

**Čl. 5. Platobné podmienky**

5.1 Objednávateľ neposkytne zhotoviteľovi žiaden preddavok. Práce sa budú uhrádzať podľa predložených faktúr podľa skutočne vykonaných prác odsúhlasených objednávateľom.

5.2 Zhotoviteľ maximálne 1x mesačne vystaví faktúru za vykonané práce v 2 rovnopisoch pre objednávateľa. Okrem všeobecných náležitostí podľa zákona č. 222/2004 Z.z. o DPH v znení neskorších predpisov, musí faktúra obsahovať jednotlivé výmery zrealizovaných prác a ich ceny. Tieto práce musia byť pred vystavením faktúry premerané a písomne odsúhlasené zástupcom objednávateľa. Objednávateľ je povinný odsúhlasiť predložený správny súpis vykonaných prác do 5 pracovných dní od jeho predloženia zhotoviteľom.

5.3 Splatnosť faktúr je do 30 dní odo dňa ich doručenia objednávateľovi.

5.4 V prípade, že faktúra bude obsahovať nesprávne alebo neúplné údaje, je objednávateľ oprávnený túto faktúru v lehote splatnosti vrátiť zhotoviteľovi. Lehota splatnosti v tomto prípade začne plynúť od doručenia novej správne vystavenej faktúry objednávateľovi.

5.5 K faktúre musia byť priložené všetky atesty, certifikáty a skúšky použitých materiálov a technológií (kópie)

5.6 Objednávateľ má právo zadržať sumu až do výšky 10 % z ceny diela bez DPH ako kolaudačnú ratu, ktorá bude zhotoviteľovi uvoľnená do 14 dní až po bez závadnom odovzdaní a prevzatí predmetu zmluvy objednávateľom.

**Čl. 6. Záruka a zodpovednosť za vady diela**

6.1 Zhotoviteľ zodpovedá za to, že dielo je zhotovené podľa podmienok uvedených v tejto zmluve a všeobecne záväzných platných predpisov, STN, odbornými normami a že počas plynutia záručnej doby bude mať vlastnosti na používanie na dohodnutý účel.

6.2 Záručná doba na dielo uvedené v čl. 2 ZoD je v dĺžke 60 mesiacov, na výrobky podľa záruky výrobcu - min. 24 mesiacov (okrem dodávok a zariadení, na ktoré výrobca dáva inú záruku a spolupôsobenie pri realizácii prác, ktoré zabezpečí svojpomocne) a začína plynúť odo dňa odovzdania diela objednávateľovi

6.3 Objednávateľ má právo na bezplatné odstránenie vád diela.

6.4 Prípadnú reklamáciu vady diela je objednávateľ povinný uplatniť bezodkladne po zistení vady písomnou formou na adresu zhotoviteľa.

6.5 Reklamované vady, ktoré označí objednávateľ za havarijné je zhotoviteľ povinný odstrániť do 24 hodín od ich nahlásenia.

6.6 Zhotoviteľ sa zaväzuje začať s odstraňovaním vád predmetu diela v čo najkratšom, technicky možnom čase, najneskôr však do 3 pracovných dní od uplatnenia reklamácie objednávateľom a zaväzuje sa odstrániť reklamované vady do 10 dní od začatia ich odstraňovania, ak nedôjde k písomnej dohode o inom termíne, a ku ktorej sa zhotoví obojstranne potvrdený zápis.

6.7 V prípade, že zhotoviteľ neodstráni vady reklamované v záručnej lehote, je objednávateľ oprávnený nechať tieto vady odstrániť treťou osobou a náklady vyúčtovať zhotoviteľovi. Zhotoviteľ sa zaväzuje tieto náklady uhradiť v plnej výške do 30 kalendárnych dní odo dňa obdržania faktúry, ktorou mu boli tieto náklady vyúčtované.

6.8 Zhotoviteľ zodpovedá za to, že predmet tejto zmluvy je zhotovený podľa predloženej cenovej kalkulácie, prípadne odsúhlasených zmien objednávateľom.

**Čl. 7. Majetkové sankcie, náhrada škody a dôsledky neplnenia zmluvy, vyššia moc**

Zmluvné strany si dohodli tieto zmluvné sankcie:

7.1 V prípade omeškania zhotoviteľa s odovzdaním diela, je zhotoviteľ povinný zaplatiť objednávateľovi zmluvnú pokutu vo výške 0,05% za každý deň omeškania z ceny diela .

7.2 V prípade nedodržania termínu splatnosti faktúr môže zhotoviteľ vyúčtovať objednávateľovi úrok z omeškania vo výške 0,05 % z dlžnej sumy za každý deň omeškania.

7.3 Každá zo zmluvných strán má nárok na náhradu škody vzniknutej v dôsledku porušenia záväzku druhou zmluvnou stranou, a to v zmysle § 373 a nasl. Ustanovení Obchodného zákonníka. Jej výška bude vzájomne prerokovaná.

7.4 V prípade výskytu vyššej moci (živelné pohromy, zemetrasenie, vojna) nie je neplnenie predmetu zmluvy sankcionované a po dobu trvania vyššej moci neplynie doba výstavby.

7.5 V prípade, ak zhotoviteľ neprevezme stanovisko v lehote uvedenej v článku 3, odsek 3 bod 1 tejto zmluvy, má objednávateľ nárok na zmluvnú pokutu vo výške 300,- Eur za každý deň omeškania

7.6. V prípade nedodržania lehoty uvedenej v článku 6 bod 8 zmluvy zhotoviteľom má objednávateľ nárok na zmluvnú pokutu vo výške 200,- Eur za každý, aj začatý deň omeškania.

**Čl. 8. Stavenisko a realizácia**

8.1 Odovzdanie staveniska:

8.1.1 objednávateľ je povinný zabezpečiť zhotoviteľovi bezplatné užívanie priestoru staveniska po dobu trvania stavby a dobu potrebnú na vypratanie staveniska. Poplatky, pokuty a majetkové sankcie za dlhší než dohodnutý čas užívania uhrádza zhotoviteľ po celý čas, v ktorom je v omeškaní,

8.1.2 pri zriadení, usporiadaní, vybavení a likvidácii sa dodržiavajú ustanovenia osobitného predpisu (zákon

č. 237/2000 Z.z., ktorým sa novelizuje stavebný zákon a vyhl. č. 374/1990 Zb. o bezpečnosti práce) a osobitných zmluvných, technických a dodacích podmienok, pokiaľ boli v zmluve uplatnené,

8.1.3 zhotoviteľ si zabezpečí prevádzkové, sociálne, výrobné zariadenia staveniska. Náklady na prevádzku, údržbu a likvidáciu sú súčasťou zmluvnej ceny,

8.1.4 prevzatie staveniska: do 7 dní odo dňa doručenia písomnej výzvy objednávateľa na prevzatie staveniska zhotoviteľom s tým, že zmluvné strany sa zaväzujú vykonať písomný zápis z odovzdania a prevzatia staveniska samostatne(osobitne). Ak zhotoviteľ písomne neprevezme stavenisko podľa predchádzajúcej vety bez uvedenia dôvodu, alebo z dôvodu, ktorý odpadol alebo nezašle objednávateľovi písomné ospravedlnenie do lehoty 7 dní odo dňa doručenia písomnej výzvy objednávateľa na prevzatie staveniska, objednávateľ považuje stavenisko za odovzdané zhotoviteľovi (v takom prípade sa za deň odovzdania staveniska považuje siedmy deň po doručení písomnej výzvy objednávateľa na prevzatie staveniska určený zhotoviteľovi).Uvedené v predchádzajúcej vety neplatí, ak zhotoviteľ neprevezme stavenisko od objednávateľa z dôvodu svojho písomného odstúpenia od tejto zmluvy.

8.1.5 zhotoviteľ je povinný na prevzatom stavenisku, v jeho okolí a na prenechaných inžinierskych sieťach udržiavať poriadok a čistotu, je povinný odstraňovať odpady a nečistoty vzniknuté z jeho činnosti a to na vlastné náklady,

8.1.6 zhotoviteľ vykonáva činnosti spojené s predmetom diela na vlastnú zodpovednosť podľa zmluvy, pričom rešpektuje technické špecifikácie, právne a technické predpisy, vyhlášky platné v SR, najmä stavebný zákon, zákon o bezpečnosti a ochrane zdravia pri práci, vyhlášku o bezpečnosti práce a technických zariadení pri stavebných a montážnych prácach, zákon o životnom prostredí, zákon o odpadoch a o nakladaní s odpadmi, zákon o ovzduší, zákon o vodách, zákon o požiarnej ochrane, Slovenské technické normy, zákon č. 264/1999 Z.z. o technických požiadavkách na výrobky a o zmenách a doplnení niektorých zákonov, Všeobecné technické požiadavky kvality stavieb. Zhotoviteľ je povinný preukázateľne poučiť všetkých zamestnancov pracujúcich na stavbe o bezpečnosti a ochrane zdravia pri práci,

8.2 Zhotoviteľ je povinný udržiavať na stavenisku neustále poriadok a čistotu, udržiavať nepretržite v čistote príjazdové všetky komunikácie, dôsledne dbať na hygienu sociálnych zariadení staveniska, dodržiavať bezpečnosť a ochranu zdravia osôb pri práci,dodržiavať a zabezpečovať požiarnu bezpečnosť a prevenciu, riadne uskladňovať materiály a ich ochranu proti poškodeniu a odcudzeniu.

8.3 Zhotoviteľ označí stavbu predpísaným spôsobom.

8.4 Zhotoviteľ sa zaväzuje po ukončení a prevzatí všetkých prác dať stavenisko do pôvodného stavu.

8.5 Zhotoviteľ zodpovedá za všetky škody spôsobené tretím osobám v súvislosti s činnosťou súvisiacou s predmetom tejto zmluvy

**Čl. 9. Odstúpenie od zmluvy, zánik zmluvy, riešenie sporov**

9.1 Objednávateľ môže odstúpiť od zmluvy v týchto prípadoch:

* keď sa situácia zhotoviteľa pozmení do takej miery, že technické alebo finančné záruky, ktoré ponúka, nie sú zlučiteľné s povahou a dôležitosťou prác jemu zverených
* z dôvodu porušenia podmienok a podkladov tejto súťaže zhotoviteľom z dôvodu nedodržania kvality práce a materiálov, podvodu, neschopnosti, z dôvodu neplnenia záväzkov alebo odmietnutia sa prispôsobiť požiadavkám obstarávateľa dojednaných v zmluve. Zhotoviteľovi v týchto prípadoch nevzniká nárok na náhrady škody. Objednávateľ je však povinný zaplatiť zhotoviteľovi čiastku zodpovedajúcu cene už kvalitne vykonaných prác.
* v prípade neschválenia finančných prostriedkov na predmet zákazky z fondov: EAFRD-Európsky poľnohospodársky fond pre rozvoj vidieka z prostriedkov poskytnutých v rámci Operačného programu Program rozvoja vidieka 2014-2020: MAS Magura Strážov
* z dôvodu zhotoviteľa objednávateľa s plnením podľa tejto zmluvy.

9.2 Všetky spory a rozdiely názorov, ktoré vzniknú zo zmluvy alebo v súvislosti s ňou v ďalšom priebehu realizácie prác sa budú riešiť v prvom rade rokovaním medzi zmluvnými stranami, ďalej odbornou expertízou súdnych znalcov, s ktorými budú súhlasiť obidve zmluvné strany. Ak sa zmluvné strany nedohodnú ani na úrovni štatutárnych zástupcov, obrátia sa strany s doriešením sporu na príslušný súd.

9.3 Odstúpenie od zmluvy musí byť oznámené písomne. V odstúpení musí byť uvedený dôvod, pre ktorý strana od zmluvy odstupuje. Vykonané práce budú odúčtované podľa zmluvných cien faktúrou a odberateľ uhradí náklady, ktoré preukázateľne zhotoviteľovi vznikli a boli zahrnuté v zmluvnej cene rozpracovaného diela.

**Čl. 10 . Záverečné ustanovenia**

10.1 Objednávateľ je oprávnený kontrolovať spôsob vykonávania diela počas celej realizácie. O priebehu kontroly bude vykonávať zápisy do stavebného denníka, ktorý založí a bude viesť až do úplného ukončenia stavbyvedúci zhotoviteľa. Stavebný denník bude cez pracovnú dobu vždy k dispozícii objednávateľovi.

Zhotoviteľ je povinný priebežne a na každé požiadanie určenému pracovníkovi objednávateľa podávať informácie, vysvetlenie, údaje apod. a taktiež odsúhlasovať vzájomne dohodnuté dokumenty preukazujúce kvalitu vykonaného diela. Zápisy v stavebnom denníku nemôžu meniť ustanovenia tejto zmluvy.

Stavebný denník musí obsahovať odnímateľné (oddeliteľné) kópie prepisov listov a to originál a minimálne dve kópie.

10.2 Zmeny a zrušenie záväzkov vyplývajúcich z tejto zmluvy je možné uplatniť len po vzájomnej dohode zmluvných strán vo forme písomného dodatku, ktorý sa stáva nedeliteľnou súčasťou zmluvy a nadobúda platnosť podpisom obidvoch zmluvných strán.

10.3 **Zmluva o dielo nadobúda platnosť dňom jej podpisu oboma zmluvnými stranami a účinnosť vzhľadom na svoj charakter povinne zverejňovanej zmluvy dňom nasledujúcim po dni jej zverejnenia na webovom sídle Objednávateľa, nie však skôr ako dňom splnenia zmluvnými stranami dojednanej odkladacej podmienky spočívajúcej v podpise Zmluvy o poskytnutí nenávratného finančného príspevku na spolufinancovanie predmetu tejto Zmluvy.**

10.4Účastníci zmluvy súhlasia s tým, že písomnosti týkajúce sa zmluvného vzťahu doručované poštou sa pokladajú za doručené priamo do vlastných rúk, i keď zásielka bude poštou vrátená ako neprevzatá.

10.5 Zápisy, dohody podpísané štatutárnymi zástupcami sa stávajú súčasťou zmluvy len ak to bude v nich uvedené.

10.6 Ak nie je v zmluve stanovené inak, platia príslušné ustanovenia Obchodného zákonníka a podporne Občianskeho zákonníka a s nimi súvisiacich predpisov.

10.7

• Zhotoviteľ sa zaväzuje, že v prípade, ak ako dodávateľ predmetnej zákazky bude potrebovať navýšiť svoje kapacity pre realizáciu predmetnej zákazky, v takomto prípade zamestná na realizáciu predmetnej aktivity znevýhodnených uchádzačov v zmysle § 8 zákona č. 5/2004 Z. z. o službách zamestnanosti a o zmene a doplnení niektorých zákonov.

- osoby dlhodobo nezamestnané, osoby so zdravotným postihnutím a starších pracovníkov v mieste realizácie predmetnej zákazky (obec, okres, VÚC).

• Zhotoviteľ sa zaväzuje, že bude dodržiavať princíp rovnakého zaobchádzania, princíp nediskriminácie uchádzačov o zamestnanie (na základe: pohlavia, rasy, náboženstva, etnika, minority, zdravotného postihnutia) a princíp transparentnosti.

• Forma zamestnania týchto osôb nie je určená, t.j. môže sa jednať o pracovný pomer na kratší pracovný čas (na dobu určitú alebo neurčitú), o dohodu o prácach vykonávaných mimo pracovného pomeru atď.“

10.8 Zhotoviteľ sa zaväzuje strpieť výkon kontroly/auditu/overovania súvisiaceho s realizovanou službou kedykoľvek počas platnosti a účinnosti Zmluvy o poskytnutí NFP, ktorú uzatvorí objednávateľ (prijímateľ), a to oprávnenými osobami a poskytnúť im všetku potrebnú súčinnosť. Oprávnenými osobami na výkon kontroly/auditu sú najmä:

a) Pôdohospodárska platobná agentúra ako poskytovateľ nenávratného finančného príspevku z Programu rozvoja vidieka SR 2014 - 2020,

b) Útvar následnej finančnej kontroly a nimi poverené osoby,

c) Najvyšší kontrolný úrad SR, príslušná správa finančnej kontroly, Certifikačný orgán a nimi poverené osoby,

d) Orgán auditu, jeho spolupracujúce orgány a nimi poverené osoby,

e) Splnomocnení zástupcovia Európskej komisie a Európskeho dvora audítorov,

f) Osoby prizvané orgánmi uvedenými v písmene a) až d) v súlade s príslušnými právnymi predpismi SR a EÚ.

10.9 Odstúpenie od zmluvy musí byť oznámené písomne. V odstúpení musí byť uvedený dôvod, pre ktorý strana od zmluvy odstupuje. Vykonané práce budú odúčtované podľa zmluvných cien faktúrou a obstarávateľ uhradí náklady, ktoré preukázateľne zhotoviteľovi vznikli a boli zahrnuté v zmluvnej cene rozpracovaného diela.

10.10 Táto zmluva je vyhotovená v štyroch rovnopisoch, po dvoch pre každú zmluvnú stranu. Zmluvu je možné meniť alebo dopĺňať iba číselne označenými písomnosťami, podpísanými štatutárnymi zástupcami obidvoch strán.

**10.11 Účastníci tejto zmluvy prehlasujú, že si túto zmluvu prečítali pred jej podpisom, že bola uzatvorená po vzájomnom prejednaní podľa ich pravej a slobodnej vôle, určite, vážne a zrozumiteľne, nie v tiesni a za nápadne nevýhodných podmienok, na znak čoho pripojujú svoje podpisy.**

V......................................., dňa ………………… V Košeckom Podhradí, dňa …………………

................................................ ................................................

Zhotoviteľ Objednávateľ

Neoddeliteľnou súčasťou tejto zmluvy sú prílohy:

č. 1 Podrobný rozpočet v písomnej podobe (predkladá úspešný uchádzač v čase podpisu zmluvy)

č. 2 Zoznam subdodávateľov (predkladá úspešný uchádzač v čase podpisu zmluvy)